open-index/open-wikipedia-markdown huggingface dataset:
Viitatiainen

**Viitatiainen** (*Poecile palustris*) on pieni tiaisten heimoon (*Paridae*) kuuluva varpuslintu.

## Koko ja ulkonäkö
Viitatiaisen pituus on 12–13&nbsp;cm ja paino 11–12&nbsp;g. Se muistuttaa suuresti hömötiaista. Siiven päällä ei kuitenkaan erotu vaaleaa panelia, ja viitatiaisen päälaki on kiiltävänmusta, kun hömötiaisella se on himmeänmusta. Ääni on erilainen: iskevä ”pitsjä” tai pitempi tiititys. Myös laulu poikkeaa hömötiaisen laulusta. Sukupuolet ovat samanvärisiä.

Euroopan vanhin rengastettu viitatiainen on ollut ruotsalainen, vähintään 11 vuoden 11 kuukauden ikäinen yksilö.

## Esiintyminen
Pesii suurimmassa osassa Eurooppaa, Irlantia, Islantia, Portugalia, Suomea ja pääosaa Espanjasta lukuun ottamatta. Toinen alalaji pesii Kaukoidässä. Euroopan kanta on 6,1–12&nbsp;miljoonaa yksilöä ja lajin kanta on elinvoimainen. Tavataan Suomessa nykyisin vuosittain, mutta ei pesi ainakaan säännöllisesti. Pesii melko yleisenä jo Virossa (40&nbsp;000–60&nbsp;000 paria) ja Etelä-Ruotsissa (75&nbsp;000–109&nbsp;000 paria).

## Elinympäristö
Kosteat lehti- ja sekametsät, soiden reunat, puutarhat ja puistot.

## Lisääntyminen

Pesä on kolossa tai pöntössä. Munia on tavallisesti 7–9. Naaras hautoo noin 13 päivää. Poikaset ovat lentokykyisiä 17–18 päivän ikäisinä.

## Ravinto
Kesällä pääasiassa hyönteiset ja muut pienet selkärangattomat. Muina vuodenaikoina myös erilaiset siemenet, marjat ja hedelmät. Kerää ahkerasti talvivarastoja.

## Lähteet
Delloreen Ennis-London

**Delloreen Ennis-London** (s. 5. maaliskuuta 1975) on jamaikalainen pika-aitajuoksija.

Ennis-London kilpaili 1992 yleisurheilun nuorten MM-kisoissa Soulissa karsiutuen 100 metrin aitajuoksun välierissä ajalla 13,81. Vuonna 1999 hän paransi ennätystään vuoden aikana puoli sekuntia. Sevillan MM-kisoissa samana vuonna hän oli seitsemäs ajalla 12,87. Hän juoksi Sydneyn olympialaisissa 2000 neljänneksi ajalla 12,80 ja oli saman vuoden GP-finaalin kolmas. Vuonna 2004 Ennis-London karsiutui Budapestin sisäratojen MM-kisoissa 60 metrin aitojen välierissä ajalla 7,97. Ateenan olympialaisissa hän karsiutui 100 metrin aitojen välierissä ajalla 12,60 ja sijoittui saman vuoden  kolmanneksi. 

Ennis-London voitti ensimmäisen arvokisamitalinsa Helsingin MM-kisoissa 2005, kun hän juoksi 100 metrin aitojen hopealle ajalla 12,76. Myöhemmin samana vuonna hän oli  kolmas ajallaan 12,57. Hän voitti seuraavana vuonna pronssia Kansainyhteisön kisoissa. Osakan MM-kisoissa 2007 hän voitti pronssia ennätysajallaan 12,50, myöhemmin samana vuonna hän juoksi  niin ikään kolmanneksi. Pekingin olympialaisissa 2008 hän juoksi viidenneksi. Berliinin MM-kilpailuissa 2009 hän sijoittui pronssille ajalla 12,55.

## Ennätykset
* 100 metrin juoksu: 11,77 (2005)
* 100 metrin aitajuoksu: 12,50 (2007)

## Lähteet
*
The Dead 60s

**The Dead 60s** on Liverpoolista, Englannista kotoisin oleva rockyhtye. Yhtyeen alkuperäinen nimi oli Resthouse, sittemmin nimeksi tuli Pinhole. Nykyinen nimi on ollut käytössä vuodesta 2003.

Yhtyeen musiikkia luonnehditaan punk rockin, skan ja reggaen sekoitukseksi ja heitä on usein verrattu The Clashiin ja The Specialsiin. Vaikutteita on myös The Gang of Fourilta ja King Tubbylta.

Yhtyeen pääsolistina ja kitaristina on Matt McManamon, uruissa ja toisena kitaristina on Ben Gordon. Kakkossolistina ja basistina on Charlie Turner ja rumpalina Bryan Johnson. 

The Dead 60sillä oli useita kiertueita Yhdysvalloissa vuonna 2005, ja heidän piti avata "The Other Stage" konsertti Glastonburyssa 24. heinäkuuta samana vuonna. Ennen esitystä salama osui lavalle ja esitys jouduttiin peruuttamaan.

The Dead 60sin kappale "Riot Radio" löytyy vuoden 2005 konsolipeliltä Burnout Revenge. Vuoden 2006 Driver Parallel Lines -pelissä soi yhtyeen kappale "A Different Age".

## Julkaisut

### Albumit

* *The Dead 60s* (2005)

### Singlet

* You're Not the Law (2004)
* Riot Radio (2004)
* The Last Resort (2005)
* Loaded Gun (2005)
* Riot Radio (uusintajulkaisu)(2005)
* Ghostfaced Killer (2005)

## Aiheesta muualla

* http://www.thedead60s.com
* http://www.thedead60s.net 
*
Transworld Skateboarding

**Transworld Skateboarding** (**TWS**) oli yhdysvaltalainen rullalautailun erikoislehti, joka ilmestyi kerran kuussa vuosina 1983&ndash;2019. Se sisälsi artikkeleita, kisa- ja matkareportaaseja, haastatteluja, kuvia erilaisista tempuista, rullalautailutarvikkeiden ja -varusteiden mainoksia sekä muuta lajin kulttuuriin liittyvää materiaalia.

## Lähteet

## Aiheesta muualla
* Transworld Skateboarding, toimintaansa jatkava lehden verkkosivusto
Helmikanat

**Helmikanat**  (Numididae) on kanalintujen heimo. Siihen kuuluu kuusi lajia, jotka jaetaan neljään sukuun. Ne elävät kaikki Afrikassa, syövät siemeniä ja pesivät maassa. Helmikanojen tanakka vartalonmuoto muistuttaa peltopyytä, mutta niiden pää on kalju. Suomenkielisen nimensä heimo on saanut pilkullisesta höyhenpeitteestä. Keski-Euroopassa helmikanoja kasvatetaan ja käytetään ravinnoksi.

## Lajit
* helmikana *Numida meleagris*
* liberianhelmikana *Agelastes meleagrides*
* mustahelmikana *Agelastes niger*
* kiharahelmikana *Guttera plumifera*
* töyhtöhelmikana *Guttera pucherani*
* viiruhelmikana *Acryllium vulturinum*

## Lähteet

*ITIS taksonomian lähde
*Birdlife.fi  suomenkielisten nimien lähde
Lashinda Demus

**Lashinda Demus** (s. 10. maaliskuuta 1983 Inglewood, Kalifornia) on yhdysvaltalainen 400 metrin aitajuoksija.

Demus voitti Pan-Amerikan alle 20-vuotiaiden mestaruuden 1999. Vuonna 2002 hän voitti alle 20-vuotiaiden maailmanmestaruuden 400 metrin aidoissa Kingstonissa ajalla 54,70. Hän voitti samana vuonna myös Yhdysvaltain nuorten mestaruuden ja NCAA-mestaruuden. Hän osallistui 2004 Ateenan olympialaisiin, mutta karsiutui välierissä ajallaan 54,32. Vuonna 2005 Demus voitti maansa mestaruuden ja MM-hopeaa Helsingin MM-kisoissa ajalla 53,27. Kauden lopussa  hän juoksi ensimmäiseksi. Hän voitti maansa mestaruuden ja  myös vuonna 2006. Saman vuoden yleisurheilun maailmancupissa hän oli toinen.

Demus voitti Yhdysvaltojen-mestaruuden 2009. Berliinin MM-kilpailuissa hän sai hopeaa ajalla 52,96. 4&nbsp;×&nbsp;400 metrin viestissä hän juoksi kolmannen osuuden Yhdysvaltojen voittaessa maailmanmestaruuden ajalla 3.17,83. Hän voitti kotimaansa mestaruuden jälleen 2011. Daegun MM-kilpailuissa 2011 Demus voitti maailmanmestaruuden 400 metrin aitajuoksussa Yhdysvaltain ennätyksellä ja kautta aikain kolmanneksi parhaalla ajalla 52,47.

Demus voitti 400 metrin aitajuoksun Yhdysvaltojen olympiakarsinnoissa 2012. Lontoon olympialaisissa hän sijoittui alun perin hopealle, mutta nousi lopulta vuonna 2023 kultamitalistiksi kun alkuperäinen voittaja Natalja Antjuh hylättiin dopingin takia. Moskovan maailmanmestaruuskilpailuissa 2013 Demus saavutti pronssia 400 metrin aitajuoksussa ajalla 54,27.

## Henkilökohtaiset ennätykset
:*Lähteet: IAAF*, Tilastopaja
* 100 metrin juoksu: 11,61 (2013)
* 200 metrin juoksu: 23,35 (2008)
* 400 metrin juoksu: 51,09 (2010)
* 800 metrin juoksu: 2.07,49 (2012)
* 100 metrin aitajuoksu: 12,96 (2011)
* 400 metrin aitajuoksu: 52,47 (2011)

## Lähteet
Oppidum

**Oppidum** merkitsi alun perin itaalisen asutuskeskuksen linnoitettua osaa. Useimmat oppidumit olivat entisiä linnavuoria. Nimitys yleistyi myöhemmin merkitsemään pienehköjä kaupunkimaisia asutuskeskuksia, jotka olivat vaatimattomampia kuin urbs. Rooman valtakunnassa nimitystä käytettiin yleensä Italian ulkopuolella sijainneista läntisen maailman kaupunkikeskuksista. Oppidumeja oli etenkin Galliassa.

## Lähteet
* Castrén, Paavo & Pietilä-Castrén, Leena: *Antiikin käsikirja*. Otava, 2000. 

### Viitteet

## Aiheesta muualla
CoRoT

**CoRoT** oli vuosina 2006–2013 toiminut Ranskan avaruusjärjestön (CNES) tiedesatelliitti, joka kartoitti tähtitaivasta ja etsi eksoplaneettoja. Satelliitin nimi oli akronyymi sanoista "*Co*nvection, *Ro*tation et *T*ransits planétaires". Satelliitin suunnittelun aloitti Saint-Malon tekemä tutkimus vuonna 1993. Satelliitin toteutukseen osallistuvat Ranskan lisäksi Espanja, Brasilia, Saksa ja Belgia. Euroopan avaruusjärjestö teki satelliitin ionimoottoreiden testauksen.

Satelliitti laukaistiin 27. joulukuuta 2006 kello 15:23 CET Baikonurin kosmodromilta Sojuz-Fregat-kantoraketilla. CoRoT kiertää Maata polaariradalla, jonka korkeus on 827 kilometriä.

CoRoT'n tehtävä oli tutkia tähtien valossa tapahtuvia muutoksia. Eniten julkisuutta saanut osa CoRoT'n tutkimuskohteista oli eksoplaneettojen aiheuttamien ylikulkujen aiheuttamat tähden himmenemiset. Se kykeni kuitenkin havaitsemaan myös tähdenjäristyksissä syntyvien akustisten aaltojen aiheuttamia kirkkaudenmuutoksia ja näin tuottamaan tietoa tähtien sisäisestä rakenteesta. Samalla saatiin määritettyä tarkasti myös tähtien massoja ja kemiallisia koostumuksia. Astroseismologia olikin satelliitin alkuperäinen tehtävänkuva, kun sen suunnittelu aloitettiin ennen ensimmäisten eksoplaneettojen löytymistä.

## Planeettalöydöt
CoRoT'n ilmoitettiin löytäneen ensimmäisen eksoplaneettansa CoRoT-1b:n 3. toukokuuta 2007 ja toinen planeettalöytö CoRoT-2b julkaistiin samana vuonna 20. joulukuuta. Toukokuussa 2008 ilmoitettiin kahdesta uudesta planeettalöydöstä (CoRoT-4b ja CoRoT-5b) sekä noin 20 Jupiterin massaisen ruskean kääpiötähden (CoRoT-Exo-3b) löytymisestä. Helmikuussa 2009 julkaistiin tieto CoRoT-6b:n ja CoRoT-7b:n löytymisestä. Näistä jälkimmäinen on läpimitaltaan korkeintaan kahden Maapallon kokoinen planeetta, joka kiertää äärimmäisen lähellä keskustähteään.

Satelliitin havaintolaitteiden raportoitiin toimivan merkittävästi suunniteltua paremmin, ja myöhemmin CoRoT:n arveltiin, ennakko-odotuksista poiketen, pystyvän havaitsemaan jopa lähes Maan kokoluokkaa olevia planeettoja.

## Lähteet

## Aiheesta muualla

* Euroopan avaruusjärjestö 
* Centre National d'Etudes Spatiales
Sytosoli

**Sytosoli** on soluliman nestemäinen osa, joka täyttää hieman yli puolet solun tilavuudesta. Se sisältää entsyymejä ja muita proteiineja sekä niitä koodaavia lähetti-RNA-molekyylejä. Lisäksi sytosoli sisältää ioneja ja aineenvaihduntaan osallistuvia orgaanisia molekyylejä, esimerkiksi aineenvaihduntatuotteita ja koentsyymejä. Monet kemialliset reaktiot, kuten proteiinisynteesi ja glykolyysi, tapahtuvat sytosolissa.

Sytosolin proteiinipitoisuus on suuri, noin 15–30&nbsp;%. Monet sytosolin proteiineista ovat solun aineenvaihduntaan osallistuvia entsyymejä. Muut sytosolin proteiinit ovat soluelinten ja solun tukirangan ainesosia. Sytosoli on lisäksi täynnä erilaisia molekyylejä sekä liukenemattomia hiukkasia ja pisaroita. Liukenemattomat hiukkaset ovat ravintoaineita, jotka solu on ottanut solunulkoisesta nesteestä tai tuottanut itse. Esimerkiksi maksasoluissa on glykogeenijyväsiä ja rasvasoluissa rasvapisaroita. Liukenemattomien hiukkasten määrä vaihtelee solun tyypistä riippuen.  Sytosoli pyrkii pitämään pH:n lähellä 7:ää. Sytosolin K+- ionipitoisuus on huomattavasti suurempi kuin Na+-pitoisuus.

## Lähteet

*
*
*

### Viitteet
The Minus 5

**The Minus 5** on yhdysvaltalainen rockyhtye, jossa ovat soittaneet mm. Peter Buck, Scott McCaughey ja Bill Rieflin.

Vuonna 2006 yhtyeen typistetty kokoonpano konsertoi Robyn Hitchcockin taustayhtyeenä nimellä **The Minus 3**, sekä myöhemmin nimellä **The Venus 3** Hitchcockin levyillä Olé! Tarantula ja Goodnight Oslo.
Järvenpään tanssikeskus

**Järvenpään tanssikeskus** oli Järvenpään Pajalan kaupunginosassa sijaitseva tanssilava. Se oli yksityinen tanssin harrastajien koulutus- ja tanssipaikka. Avajaisilta oli 16. syyskuuta 2006. Paikka oli vanha ikkunaton teollisuuskiinteistö, jonka yhteyteen oli rakennettu kahvilatila.

Syksystä 2010 alkaen Järvenpään tanssikeskuksen tanssit siirtyivät Tanssikeskus Koskenrantaan, joka on myös lopettanut toimintansa.

## Lähteet
Lucky Luciano

**Charles ”Lucky” Luciano** (alun p. **Salvatore Lucania**) (24. marraskuuta 1897 Lercara Friddi, Sisilia, Italia &ndash; 26. tammikuuta 1962 Napoli, Italia) oli merkittävä amerikanitalialainen gangsteri ja mafioso. Hänellä oli keskeinen rooli nykyaikaisen Yhdysvaltain mafian kehittymisessä.

## Ura
Luciano syntyi Sisiliassa vuonna 1897. Perhe muutti New Yorkiin, Lower East Siden naapurustoon, missä hän ajautui rikollisille teille jo lapsuudessaan. Hän ystävystyi teini-ikäisenä Meyer Lanskyn ja Bugsy Siegelin kanssa, joista tuli hänen uransa tärkeimmät liittolaiset. Vuonna 1916 hänet tuomittiin kuudeksi kuukaudeksi vankilaan heroiinikaupasta. 1920-luvulla hän työskenteli Giuseppe ”Joe the Boss” Masserialle ja Arnold Rothsteinille.

1930-luvun alussa, Joe Masserian ja Salvatore Maranzanon mafiasodan jälkeen, Luciano siirtyi johtamaan yhtä New Yorkin viidestä perheestä. Hän oli perustamassa amerikanitalialaisten rikollisperheiden välistä komissiota sekä kansallista rikollissyndikaattia, joka mahdollisti yhteistyön esimerkiksi amerikanjuutalaisten ja -irlantilaisten rikollisjärjestöjen kanssa. Mafiasta tuli järjestäytyneempi ja voimakkaampi.

Vuonna 1936 Luciano tuomittiin 30&ndash;50 vuodeksi vankilaan, mistä käsin hän edelleen osallistui mafian toimintaan ja antoi käskyjä. FBI kuitenkin vapautti Lucianon vankilasta 1943, jotta tämä käyttäisi suhteitaan Sisiliassa vastarinnan luomiseen saksalaisia vastaan liittoutuneiden suunnitellessa maihinnousua. Tämä onnistuikin, mutta hintana oli mafian vaikutusvallan kasvu koko Italiassa sodan jälkeen. Mussolinin fasistinen poliisi oli poikkeuslakien nojalla onnistunut melkein tuhoamaan ensimmäistä kertaa Italian historian aikana koko mafian.

Sodan päätyttyä Luciano karkotettiin kotimaahansa Italiaan vuonna 1946. Hänellä oli yhä valtaa amerikkalaisessa rikollissyndikaatissa, ja hän matkusti Havannaan Kuubaan Lanskyn järjestämään mafiakokoukseen. Yhdysvaltain hallituksen painostuksesta myös Kuuba pian karkotti Lucianon. Italiassa hän hyötyi edelleen mafiasuhteistaan, mutta hänen valtansa heikkeni vuosien kuluessa. Hän kuoli sydänkohtaukseen Napolin lentokentällä 1962.

## Lähteet
Pallopeli

**Pallopeli** on urheilupeli, jossa pelivälineenä käytetään palloa. Jotkin pelit kuten jääkiekko ja sulkapallo lasketaan yleensä myös kuuluviksi pallopeleihin, vaikkei niitä pelata pallon muotoisella pelivälineellä. Pelaajia voi olla kaksi tai useampia; usein pelissä on kaksi toisiaan vastaan pelaavaa joukkuetta.

Pelejä voidaan ryhmitellä invaasio-/maalipeleihin (koripallo, jalkapallo), verkko- ja seinäpeleihin (padel, tennis, squash), lyönti- ja kotiutuspeleihin (baseball, pesäpallo) sekä tarkkuspeleihin (golf, keilailu).

Pelit voidaan luokitella myös pelivälineen ja toimintatavan mukaan seuraavasti:
* pelit, joissa pallo pitää saada toisen joukkueen suojaamaan maaliin (esimerkiksi jalkapallo, koripallo, käsipallo, vesipallo)
* mailapelit, joissa palloa lyödään mailalla (baseball, pesäpallo, golf)
* pelit, joissa palloa lyödään verkon yli sääntöjen mukaan ja pisteitä saa, kun vastustaja joutuu rikkomaan sääntöjä (pöytätennis, tennis, padel, lentopallo)
* pelit, joissa pallon on osuttava kohteeseen (keilaus, kriketti, polttopallo)

## Suosittuja pallopelejä ympäri maailmaa
*Baseball 
*Koripallo
*Biljardi
*Boccia
*Bossaball 
*Footbag 
*Golf
*Haavipallo
*Hurling – irlantilainen nurmipallo
*Jalkapallo
**Amerikkalainen jalkapallo
**Australialainen jalkapallo
**Kelttiläinen jalkapallo
**Rugby
*Jongleeraus
*Jääkiekko 
*Jääpallo
*Kanoottipoolo
*Keilailu
*Koripallo
*Kriketti
*Kroketti
*Käsipallo
*Lentopallo 
**Rantalentopallo (Beach volley)
*Maahockey
*Mesoamerikkalainen pallopeli 
*Nurmikeilailu
*Padel
*Pelota
*Pesäpallo
*Petankki
*Pickleball
*Poolo 
*Polttopallo
*Pöytätennis
*Rullaluistinhockey
*Salibandy
*Shinty 
*Squash 
*Sulkapallo
*Tennis
**Rantatennis (Beach tennis)
*Uppopallo
*Verkkopallo
*Vesipallo

## Lähteet

## Aiheesta muualla
Kuopion tiedepuisto

**Kuopion tiedepuisto** (Kuopio Science Park) sijaitsee Kuopiossa Savilahden kaupunginosassa.  Korkeakoulujen ja yliopistosairaalan ohella tiedepuistossa toimii myös lukuisia sektoritutkimuslaitoksia. Technopolis Kuopion tiloissa toimii puolestaan pääosin tieto- ja viestintäteknologian alalla toimivia pk-yrityksiä, joskin myös osa korkeakoulujen ja tutkimuslaitosten toiminnoista sijoittuu sinne.

Tiedepuisto on seudulle on varsin merkittävä, sillä suuri osa Kuopion työpaikoista (yhteensä 45 000, 1.1.2008), sekä vienti- ja kansainvälisistä yrityksistä sijaitsee siellä. Lisäksi alueella opiskelee noin 7&nbsp;000 korkeakouluopiskelijaa, jatkossa jopa 10&nbsp;000.

## Kuopion tiedepuisto
* Itä-Suomen yliopisto (1&nbsp;600 työpaikkaa)
* Kuopion yliopistollinen sairaala (3&nbsp;999 työpaikkaa)
* Tutkimuskeskus Neulanen: Eviran eläintauti- ja elintarviketutkimusyksikkö, THL:n ympäristöterveyden osasto ja Työterveyslaitoksen Kuopion yksikkö (em. yhteensä n. 200 työpaikkaa)
* Lääkealan turvallisuus- ja kehittämiskeskus Fimea
* GTK:n Itä-Suomen yksikkö (n. 200 työpaikkaa), Ilmatieteen laitoksen Kuopion yksikkö, Puolustusvoimien Ruokahuollon Esikunta ja VTT:n Kuopion yksikkö.
* Honeywell (n. 400 työpaikkaa)
* Savonia-ammattikorkeakoulu (200 työpaikkaa)
*Technopolis Kuopion tiloihin sijoittuneissa yli 200 yrityksessä ja yhteisössä noin 3&nbsp;000 työpaikkaa
* Tiedepuiston alueella yhteensä noin 8&nbsp;000 työpaikkaa.

Tiedepuiston tulevaisuuden laajenemissuunnat ovat Innoteknian alueella moottoritien ja rautatien välissä, ydinkeskustassa tai Suomen Yliopistokiinteistöt Oy:n omistamalla kampuksella, jonne Savonia-ammattikorkeakoulu on jo suunnitellut siirtävänsä kaikki Kuopion toimintonsa. Kampuksen täydennysrakentamiseen liittyy myös asuntorakentamista 2&nbsp;000–6&nbsp;000 asukkaalle valitusta toteutusmallista riippuen.

## Katso myös
*Kuopio Innovation

## Lähteet
Tatsum tisal

**Tatsum Tisal** on J. Karjalainen ja Mustat Lasit -yhtyeen äänite. Tatsum Tisal = Mustat lasit lopusta alkuun luettuna.

## Kappaleet
Kaikki kappaleet säveltänyt ja sanoittanut J. Karjalainen ja sovittanut J. Karjalainen ja Mustat Lasit, ellei toisin mainita. Puhallinsovitukset J. Tuovinen.

**A-puoli**
#
#
#
#

**B-puoli**
#
#
#
#
#

## Muusikot
*J. Karjalainen – laulu, kitara ja huuliharppu (1, 7)
*Pekka Hohtari – basso
*Mikko Kivikari – piano ja urut
*Janne Haavisto – rummut
*Olli Haavisto – kitara, kissalauta ja pedal-steel
*Jukka Tuovinen – sopraano-, altto- ja baritonisaksofoni
*Heikki Keskinen – tenorisaksofoni
*Antero Priha – trumpetti
*Upi Sorvali – congat

## Lähteet
*LP-levyn (PÄLP-41) kansi
Pavi

**Pavi** (vanhalta nimeltään *Helsinki Pavi*) on vuonna 1965 avattu tanssilava, joka sijaitsee Vantaalla (vuoteen 1972 Helsingin maalaiskunta, johon Pavin vanhempi nimitys viittasi) Itä-Hakkilan kaupunginosassa. Se on yhdistyksen ylläpitämä tanssinharrastajien tanssipaikka ja yksi harvoista suurista tanssilavoista, jossa ei ole alkoholitarjoilua.

Lavan omistaa ja rakensi  talkoovoimin. Alunperin tontin vuokrasi ja lavan omisti Raittiustalo Oy Koitto, joka vuokrasi sitä piirille vuodesta 1966 ja lopulta myi lavan sille 114 000 markalla vuonna 1979. 

Pavi kuuluu Vantaan rakennusperintökohteisiin.

## Tanssipaikka
Keskiviikon ja perjantain tanssiohjelmisto on laadittu eri ikäisille tanssiharrastajille. Sunnuntaina on rauhallisempaa musiikkia iäkkäämmille tanssijoille. Naisille on naisten haku tunnin ajan joka tanssi-iltana.

Tanssilipun hintaan sisältyy mahdollisuus osallistua lavatanssikurssille.

## Lähteet

## Aiheesta muualla

* Pavin sivut
* Pavi
* Pavi Facebookissa 
* tanssi.net
Tim Allen

**Tim Allen** (oikealta nimeltään **Timothy Alan Dick**) (s. 13. kesäkuuta 1953) on yhdysvaltalainen näyttelijä, joka tunnetaan ehkä parhaiten tilannekomediasarjasta *[[Koti kuntoon]]* sekä roolistaan *[[Toy Story]]* -elokuvissa.

Tim Allen oli vain 11-vuotias, kun hänen isänsä Gerald M. Dick kuoli auto-onnettomuudessa. Kaksi vuotta myöhemmin hänen äitinsä Martha Katherine meni uusiin naimisiin entisen kouluihastuksensa kanssa ja Tim muutti viiden sisaruksensa kanssa Denveristä Michiganin Birminghamiin. Uusioperheessä oli yhteensä yhdeksän lasta. Allen kävi Ernest W. Seaholmin high schoolin Birminghamissa ja opiskeli sitten Länsi-Michiganin yliopistossa Kalamazoossa. 

Vuonna 1978 Allen jäi kiinni huumeiden, muun muassa kokaiinin myymisestä. Vuotta myöhemmin hänet pidätettiin uudelleen suuren kokaiinierän hallussapidosta ja tuomittiin vähintään kolmen ja enintään seitsemän vuoden vankeusrangaistukseen suostuttuaan ilmiantamaan 21 liikekumppaniaan välttääkseen elinkautisen tuomion. Hän pääsi vankilasta ehdonalaiseen 28 kuukauden jälkeen. Vapauduttuaan Allen aloitti standup-koomikon uran.

Allen on myös pidätetty kokaiinin hallussapidosta 1987. Vuonna 1997 hänet pidätettiin rattijuopumuksen vuoksi. 

Allen oli naimisissa Laura Deibelin kanssa vuodesta 1984 vuoteen 2003. Vuonna 1989 he saivat tyttären. 

Vuonna 2006 Allen meni naimisiin näyttelijätär Jane Hajdukin kanssa, seurusteltuaan ensin viisi vuotta.

## Filmografia
### Elokuvat

### Televisiosarjat
* *[[Koti kuntoon]]* (1991–1999) - Tim Taylor

### Kirjat
**Don't Stand Too Close to a Naked Man* (1994) - 
**I'm Not Really Here * (1996) - 

## Lähteet

## Aiheesta muualla
* 
* 
* Tim Allenin virallinen sivusto
Erkki Kourula

**Erkki Antero Kourula** (s. 12. kesäkuuta 1948 Lappee) on suomalainen juristi, Haagin kansainvälisen rikostuomioistuimen suomalainen jäsen. Kourula valittiin tehtävään helmikuussa 2003. Hän on toiminut aiemmin vuodesta 1985 alkaen ulkoministeriön eri tehtävissä, mm. suurlähettiläänä Euroopan neuvostossa ja ministeriön oikeudellisen osaston päällikkönä.

Kourula on koulutukseltaan oikeustieteen lisensiaatti, ja hän on suorittanut myös suomalaista tohtorin tutkintoa vastaavan PhD-tutkinnon Oxfordin yliopistossa, alana oikeustiede. Hän on varatuomari.

## Lähteet
* 
*
Neckarsulm

**Neckarsulm** on Saksan kaupunki Baden-Württembergin osavaltion Heilbronnin piirikunnassa. Lähin suurkaupunki on Stuttgart, ja Neckarsulm muodostaa Heilbronnin kanssa kaksoiskaupungin. Neckarsulm sijaitsee Neckar- ja Sulmjokien yhtymäkohdassa, josta se on saanut nimensä: nimi on siis "neckar-sulm", ei "neckars-ulm". Kaupungissa oli kesäkuun 2022 lopussa 26&nbsp;459 asukasta, ja sen pinta-ala on 24,9 neliökilometriä.

Neckarsulmin suurimpia työnantajia ovat Audille kuuluva NSU:n autotehdas sekä Audin alumiinituotanto. Kauppaketju Lidlin pääkonttori sijaitsee kaupungissa.

Neckarsulmilla on ystävyyskaupunkeja Ranskassa (Carmaux), Italiassa (Bordighera), Sveitsissä (Grenchen), Saksassa (Zschopau) ja Unkarissa (Budakeszi).

## Lähteet

## Aiheesta muualla

* Kaupungin internetsivut 
* Neckarsulmin museo
Mika Kujala

**Mika Jussi Kujala** (s. 22. maaliskuuta 1960 Forssa) on suomalainen näyttelijä. Hän aloitti uransa 18-vuotiaana Tammelan Rauhaniemen kesäteatterissa. Hän on ollut kiinnitettynä Turun Kaupunginteatteriin vuodesta 1991, jolloin kiinnityksen sai myös vaimo Riitta Salminen. Aikaisemmin Kujala on ollut kiinnitettynä myös Tampereen Teatterissa ja Hämeenlinnan kaupunginteatterissa.

Kujala on palkittu työstään näyttelijänä Naamio-reliefillä ja Turun kaupungin vuoden taidepalkinnolla vuonna 2006. Kujalalla on kolme lasta.

## Rooleja
### Teatterirooleja
*Sven (Hääkeikka)
*Pastori T.Lawrence Shannon (Liskojen yö)
*Mestari Kirsikka, Kissa, Pieni mies, Signor Tenore de Cantabilis (Sirkus Pinokkio)
*Aatu (Föribeat)
*Wittgenstein (Einstein, Weinstein, Wittgenstein)
*Kuolema (Elisabeth)
*Mika (Konkurssisirkus)
*Charley (Kauppamatkustajan kuolema)
*Ertsi (Pyhä keikka)
*Myyrä (Kaislikossa suhisee)
*Balthazar/Juudas/Barabbas/Luukas (Stand up, Jesus!)
*Tuhkimon prinssi, susi (Pimeä metsä)
*Oscar Lindquist (Sweet Charity)
*Lordi Evelyn Oakleigh (Yli Atlantin)
*Peter Pan (Peter Pan)
*Seremoniamestari (Cabaret)
*Brick (Kissa kuumalla katolla)
*Hlestakov (Reviisori)

### Televisiorooleja
*Valtapeliä elokuussa 1940 (Adjutantti Slöör)
*Lämminveriset (Kristian Meriläinen)
*Hovimäki (Gustaf Wilhelm Finnberg)

## Ohjaukset
*Emmauksen tiellä (Rauhaniemen kesäteatteri)
*Onnen maa (Rauhaniemen kesäteatteri)
*Pikku Pietarin Piha (Rauhaniemen kesäteatteri)
*Simpauttaja (Kaarina-Teatteri)

## Lähteet

## Aiheesta muualla
*Turun kaupunginteatteri
Hundertwasserschule Wittenberg

**Hundertwasserschule** on Saksan Wittenbergissä oleva koulurakennus. Hundertwasserschule on itävaltalaisen arkkitehti Friedensreich Hundertwasserin suunnittelema persoonallinen DDR-aikaisen rakennuksen rungolle 1997-1999 rakennettu koulutalo.

Koulun nimi on 18. joulukuuta 2006 lähtien Luther-Melanchthon-Gymnasium -oppikoulu. Tätä ennen koulu tunnettiin nimellä Martin-Luther-Gymnasium (MLG).

## Aiheesta muualla
* Hundertwasserschulen kotisivut
Zune

**Zune** oli Microsoftin digitaalisen musiikin brändi. Tuoteperhe sai alkunsa marraskuussa 2006 julkaistun musiikkisoittimen myötä.
Lokakuussa 2011 Microsoft ilmoitti lopettavansa kannettavien musiikkisoitinten valmistuksen ja markkinoinnin.
Myöhemmin brändillä tunnettiin musiikin latauspalvelu Zune Marketplace, josta pystyi ostamaan musiikkia Microsoft Kin ja Windows Phone -puhelimiin sekä Xbox 360 -pelikonsolille. PC-koneissa sitä pystyi käyttämään Zune Software -ohjelmiston avulla.

Microsoft tarjosi Zunen omistajille Zune Pass ja Zune Marketplace -tilauspalveluita, jotka sisälsivät miljoonia ladattavia musiikkikappaleita. Microsoftin pistejärjestelmällä toimivasta Zune Marketplace -palvelusta mediatoistimen omistaja pystyi lataamaan yksittäisiä kappaleita 79 pisteen hintaan. Yhdelle kappaleelle tuli näin hintaa 0,99 dollarin verran.
Vaihtoehtoisesti Zunen omistaja pystyi tilaamaan Zune Pass -palvelun 14,99 dollarin kuukausihintaan, josta pystyi lataamaan rajattomasti haluamiaan kappaleita. Tällöin käyttäjä ei kuitenkaan omistanut itse kappaleita, eikä niitä voinut polttaa esimerkiksi cd-levylle. Mikäli Zunen omistaja lopetti palvelun tilauksen ei kappaleita pystynyt sen jälkeen enää toistamaan.

Ensimmäisen sukupolven Zune-laitteessa oli joitain sosiaalisia ominaisuuksia, kuten mahdollisuus jakaa kappale toiselle käyttäjälle langattomasti. Kappale toimi tämän jälkeen kolmen päivän ajan.
Kolmannen sukupolven soittimissa oli mahdollisuus ladata ja pelata XNA Frameworkille tehtyjä pelejä.

Zune-palvelun musiikkikauppa suljettiin 2015.
Sen jatkajaksi tuli Groove Music -palvelu, joka lakkautettiin 1. tammikuuta 2018.

## Ensimmäisen laitteen tekniset tiedot ja ominaisuudet
*Mitat: 11,2 &times; 6,1 &times; 1,4 cm
*Paino: 158,8 grammaa
*802.11b/g sisäänrakennettu langaton yhteys
*30 gigatavun kiintolevy
*Kolmen tuuman 320&times;240 resoluutioinen (QVGA) nestekidenäyttö
*Tukee videoita aina 640&times;480 resoluutioon asti
*FM-radio, valittavissa kolme taajuusaluetta: Pohj. Amerikka, Eurooppa, Japani
*Tuetut mediaformaatit: H.264, MP3, WMA, WMV, MPEG4, JPEG ja AAC
*Akkukesto langaton yhteys kytkettynä pois päältä: 14 tuntia musiikkia toistettaessa, 4 tuntia videoita tai kuvia toistettaessa
*Latausaika: 3 tuntia; 2 tuntia 90&nbsp;% täyttöasteelle
*Värivaihtoehdot: musta, vaaleanpunainen, ruskea ja valkoinen
*Käyttäjät voivat vaihtaa joitain musiikkikappaleita tietyin rajoituksin keskenään sisäänrakennetun langattoman yhteyden kautta

## Lähteet

## Aiheesta muualla
* Zunen virallinen sivu
Dick Nanninga

**Dirk Jacobus Willem ”Dick” Nanninga** (17. tammikuuta 1949 Groningen, Alankomaat – 21. heinäkuuta 2015) oli alankomaalainen jalkapalloilija ja maajoukkuepelaaja. Nanningan pelipaikka oli hyökkääjä.

Nanninga aloitti uran kaudella 1973–1974 Hollannin 1. divisioonan BV Veendamissa, mutta siirtyi jo seuraavaksi kaudeksi pääsarjaan Roda JC:hen, jossa pelasi suurimman osan urastaan, kaudesta 1974–1975 kauteen 1981–1982. Hän kävi kaudella 1982–1983 myös Hongkongissa pelaamassa Seiko Hong Kongin joukkueessa, mutta palasi seuraavaksi kaudeksi Maastrichtiin MVV Maastrichtiin, jossa pelasi kaksi kautta *Eerste divisiessä* ja kaksi kautta *Eredivisiessä* kunnes lopetti uransa kaudella 1985–1986.

Nanninga pelasi vuoden 1978 MM-kisoissa Hollannin joukkueessa ja teki Hollannin tasoittavan maalin (1–1) loppuottelussa 82 minuutilla. Argentiina voitti kuitenkin jatkoajalla 3–1, ja Nanninga sai MM-hopeaa muun joukkueen ohella. Nanninga pelasi 15 maaottelua, joissa hän teki kuusi maalia. Vuoden 1978 MM-kisojen lisäksi hän pelasi myös vuoden 1980 EM-kisoissa.

## Lähteet

## Aiheesta muualla
* Dick Nanningan seurauran tilastot 
* Dick Nanningan maajoukkuetilastot
Auguste Piccard

**Auguste Antoine Piccard** (28. tammikuuta 1884 Basel – 24. maaliskuuta 1962 Lausanne) oli sveitsiläinen fyysikko, joka teki tutkimusmatkoja sekä ylös stratosfääriin että alas valtamerien syvyyksiin.

Piccard keksi syvänmeren tutkimusaluksen, jossa paluumatkan nostokellukkeena käytettiin vettä kevyemmällä bensiinillä täytettyä säiliötä. Bensiinillä täytetyn säiliön nostekäyttö poisti tutkimusalusten kestävyysongelman, koska bensiinin, kuten muidenkin nesteiden, kokoonpuristuvuus on vähäinen. Tällä vältettiin luhistumisvaara. Tämä tekniikka mahdollisti tutkimusalus Triesten käynnin vuonna 1960 maailman merien syvimmässä paikassa Mariaanien haudassa.

Piccardin isä oli kemian professori Jules Piccard ja poika syvänmerentutkija Jacques Piccard, jonka poika oli psykiatri ja kuumailmapalloilija Bertrand Piccard. Orgaanisen kemian tutkija ja lentäjä Jean Piccard oli Auguste Piccardin veli.

## Populaarikulttuurissa
Auguste Piccard oli Hergén *[[Tintin seikkailut|Tintti]]*-sarjakuvassa esiintyvän professori Tuhatkaunon esikuva.

Tuottaja-käsikirjoittaja Gene Roddenberry antoi *[[Star Trek – uusi sukupolvi]]* -televisiosarjan avaruusaluksen kapteenille nimeksi *Jean-Luc Picard* kaksosveljesten Auguste ja Jean Felix Piccardin nimiä mukaillen.

Englantilaisen Will Gregoryn oopperan *[[Piccard in Space]]* libretto kertoo muun muassa Auguste Piccardin ensimmäisestä kuumailmapallolennosta.

## Lähteet
* 
* 

### Viitteet

## Aiheesta muualla

* Metallikuulassa 16000 m:n korkeuteen, Kansan kuvalehti, 28.08.1931, nro 35, s. 12, Kansalliskirjaston digitaaliset aineistot
Kosmetologia

**Kosmetologia** on kauneudenhoitoa harjoittava ja tutkiva ammattiala. Kosmetologiaan erikoistunutta ammattilaista kutsutaan kosmetologiksi. 

## Hiusmuotoilija
Hiusmuotoilija erikoistuu hiusten leikkuuseen, kemialliseen käsittelyyn (keinotekoiset lisäosat, kiharrukset, aallotukset) ja värjäyksiin. Hiusmuotoilija voi lisätä hiusten vahvennuksia ja tekotukkaa. Hiusmuotoilija voi myös pestä ja parantaa tukkaa erilaisin menetelmin, vaikka se ei ole aina tarpeen. Jotkut hiusmuotoilijat voivat antaa suosituksia peruukin käyttöön ja tukkalaitteisiin.

Hiusmuotoilija nimitystä käytetään henkilöstä, joka on hankkinut peruskoulutuksen yksityisestä alan koulusta.
Parturi-kampaaja titteliä voivat käyttää kunnallisista ammattioppilaitoksista valmistuneet henkilöt.
Parturi-kampaajan on mahdollista suorittaa hiusalan erikoisammattitutkinto (ent. parturi/kampaajamestari), kauneudenhoitoalan ammattikorkeakoulututkinto (estenomi) ja ammatillinen opettajakorkeakoulu (ammatinopettaja).

## Elektrologi
Elektrologi tarjoaa hiusten ja karvojen poistoa elektrolyysillä. Elektrolyysissä karva tuhotaan johtamalla sähkövirtaa
ohuella neulalla karvatuppeen, jolloin karvan kasvu yleensä loppuu kyseisestä kohdasta. Viime aikoina kosmetologit ovat laajentaneet palveluitaan parturi-kampaajien palveluiden puolelle, esimerkiksi tarjoamalla miehille parranajoa.

## Katso myös
* Kosmetiikka

## Lähteet

## Aiheesta muualla
*Kosmetologin ammatinkuvaus (Ammattinetti)
*Suomen Kosmetologien yhdistyksen verkkosivut
Partavaahto

**Partavaahto** on parranajossa käytetty aine, joka pehmentää partaa helpottamalla veden imeytymistä partakarvoihin. Ainetta käytetään partahöylän ja partaveitsen kanssa. Vaahto suojaa ihoa ärsyyntymiseltä ja toimii voiteluaineena, mikä suojaa myös parranajoon käytettyä terää tylstymiseltä. Aine voi sisältää ihoa hoitavia ja kosteuttavia ainesosia. Nämä ainesosat edistävät ihon palautumista parranajosta, ja ne ovat erityisen hyödyllisiä herkälle iholle. 

Partavaahtoa myydään yleensä suihkepullossa, johon se on pakattu geelinä tai nesteenä, joka vaahtoutuu joutuessaan kosketuksiin ilman kanssa. Partavaahto voidaan myös valmistaa vaahdottamalla se partasudin avulla joko partasaippuasta tai helpommin vaahtoutuvasta partavoiteesta. Vaahto sisältää usein parfyymejä, jotta sen käyttö olisi miellyttävämpää.

## Lähteet
* 

### Viitteet

## Aiheesta muualla

*Guide to Shaving Rash 
*Razor Burn Prevention & Treatment 
*How to Get That Perfect Shave
Partavesi

**Partavesi** eli **after-shave** on yleensä hajustettua kasvovettä, jota levitetään iholle parranajon jälkeen.  Partavesi  rauhoittaa ja desinfioi ihoa parranajon jälkeen. Partaveden parfyymi antaa tuoksun, joka kestää yleensä useita tunteja. Lisäksi arvellaan, että ihon pintaan parranajon jälkeen jäävä lyhyt karhea karva pehmenee partaveden avulla.

Partavedet sisältävät yleensä alkoholia vaikuttavana aineena, mutta on olemassa myös alkoholittomia partavesiä.

Partavesien tyypillinen pakkauskoko on noin desilitra. Suurempien pakkausten tehoaineet ja parfyymit väljähtyvät varsinkin halvemmissa partavesissä kuukausien kuluessa.

Partavesien tuotemerkkejä ovat esimerkiksi Tabac, Axe, Old Spice, Kouros, Global Gillette, Crabtree & Evelyn ja Brut. Edullisista partavesistä tunnetuimpia on Mennen.

## Lähteet
Höylä

**Höylä** on kone tai käsityökalu, jolla tehdään lastuavaa työstöä. Höylän osia ovat terä, murtolevy, kita ja kiila. Teriä on yksi tai useampi, ja ne irrottavat kappaleen pinnasta lastua. Terän laskeminen ja nostaminen vaikuttaa lastujen paksuuteen. Murtolevyn etäisyyttä terästä säätämällä voidaan valita murtuuko lastu nopeammin vai myöhemmin, puulajin kovuudesta riippuen. Kiilalla säädetään höylänterää ja murtolevyä kidassa. . Makita kehitti ensimmäisenä vuonna 1958 sarjatuotantona käsisähköhöyliä. 

Höyläystä käytetään pintojen viimeistelytekniikkana, kappaleen ohentamisessa, pintakerroksen poistossa ja jopa kappaleen muotoiluissa. Tunnetuimpia höylän käyttökohteita on puuntyöstö. Puuntyöstössä höylääminen vaatii vähemmän energiaa kuin hiominen, koska kappaletta voidaan työstää hajottamatta sitä karkeaksi tai hienoksi puruksi.

Metalleja, esimerkiksi alumiinia tai terästä, voidaan höylätä pikateräs- ja kovametalliterillä. 

*Kava* ja *koveli* ovat erityismallisia käsihöyliä puuntyöstöön. Kavahöylää käytetään koverien pintojen tai kourujen höyläämiseen, kovelilla tehdään V-uraa.


Kuva:Surface planer.jpg|Oikohöylä.
Kuva:Jointer.svg|Oikohöylän periaatekuva.
Kuva:Thicknessing planer.jpg|Tasohöylä.



## Katso myös
* Valmistustekniikka
* Partahöylä
*
* Joseph Whitworth
* Juustohöylä

## Lähteet

## Aiheesta muualla
Seinäjoen vapaaseurakunta

**Seinäjoen Vapaaseurakunta** on Suomen vapaakirkon jäsenseurakunta, joka toimii Seinäjoella ja sen ympäristössä. Seurakunta on perustettu vuonna 1907. Seurakunnan johtaja on Ari Urhonen. Seurakunnan vuonna 2018 valmistunut konferenssikeskus Valkea sijaitsee Upan kaupunginosassa. Seurakunta kuuluu Suomen Vapaakirkko -kirkkokuntaan.

Seurakunnan tilaisuuksia lähetetään muun muassa TV7:n televisio- ja verkkokanavilla. Seinäjoen vapaaseurakunta tuottaa myös *Valoa elämään*-ohjelmaa, jota lähetetään Radio Deissä.

## Historia
1890-luvun alkupuolella piti vapaakirkollinen saarnaaja Fredrik Nyreen hengellisiä kokouksia Seinäjoen asemanseudulla kaasumestari Buurin keittiössä. Muutama vuosi myöhemmin pidettiin samanlaisia kokouksia ruotsiksi ruotsinkielisellä koululla. Tuolloin puhujina olivat Alex Hällis ja A. Hector. Hällisin toiminnan vaikutuksesta tuli vuonna 1903 uskoon postinhoitaja Hildur Petterson. Samoihin aikoihin Seinäjoelle tulivat evankelistat Hanna Hoffren ja Julia Koskela. 17. maaliskuuta 1907 kahdeksan naista perusti Seinäjoen postitalolla Seinäjoen vapaaseurakunnan. Nämä valitsivat joukostaan seurakunnan johtajaksi Hildur Pettersonin.

Jo aiemmin, vuonna 1906, oli alettu suunnitella oman rukoushuoneen hankkimista. Pääasiassa rautatieläisten omistama "Torfvan" -yhtiö lahjoitti seurakunnalle tontin. 7. maaliskuuta 1908 vihittiin käyttöön seurakunnan ensimmäinen rukoushuone. Sen yläkerrassa oli tilat vierailevien saarnaajien yöpymiseen. Vuodesta 1916 lähtien alkoivat seurakunnalle levottomat ja vaikeat ajat, jolloin rukoushuone jouduttiin milloin vuokraamaan, milloin luovuttamaan rautatieläisten lukusaliksi, ruotsinkieliseksi kansakouluksi tai sotilaiden majoituspaikaksi. Sotilaiden jäljiltä rukoushuone oli huonossa kunnossa ja se vuokrattiin myöhemmin Vaasan pelastusarmeijalle. Tuolloin seurakunta itse kokoontui yhteiskoululla ja yhdessä Törnävän kartanon huoneessa. Vuonna 1936 vanha rukoushuone kunnostettiin ja sen kylkeen rakennettiin varsinainen kirkkosali. Tämän jälkeen rukoushuone oli käytössä 1960-luvun alkuun saakka. 12. toukokuuta 1963 vihittiin käyttöön arkkitehti Touko Saaren suunnittelema kirkkorakennus.

## Toiminta
Seinäjoen Vapaaseurakuntaan kuuluu useita satoja jäseniä. Seurakunnan johtavana pastorina toimii Ari Urhonen, nuorisotyöntekijänä Juha-Pekka Niemelä, seurakuntatyöntekijänä Jonna Mäntylä, lapsityöntekijänä Terhi Pernaa, vanhimmiston puheenjohtajana Kati Nummensalo ja toimistotyöntekijänä Jarno Halonen. Seurakunnan toimintaan kuuluu mm. rukouskokouksia, jumalanpalveluksia, lapsi- ja nuorisotyötä, partiotoimintaa sekä nuorille aikuisille ja muille ryhmille suunnattua toimintaa. Seurakunta avustaa Radio Deitä. Seinäjoen vapaaseurakunnalla on ystävyysseurakuntatoimintaa Israelissa sijaitsevan seurakunnan kanssa.

## Katso myös
* Vapaakirkollisuus Suomessa
* Seinäjoen helluntaiseurakunta
* Seinäjoen seurakunta

## Lähteet

## Aiheesta muualla
*Seurakunnan sivu
*Suomen Vapaakirkon kotisivu
Jekaterina Volkova

**Jekaterina Gennadievna Volkova** (, s. 16. helmikuuta 1978) on venäläinen este-, maasto- ja keskimatkojen juoksija.

Volkova voitti 2005 Venäjän-mestaruuden 3&nbsp;000 metrin estejuoksussa ajalla 9.36,12. Hän osallistui ensimmäisen kerran arvokisoihin samana vuonna Helsingin MM-kisoissa, joissa hän voitti 3&nbsp;000 metrin esteissä MM-hopeaa ajalla 9.20,49. Seuraavana vuonna hän sijoittui Fukuokan maastojuoksun MM-kisoissa lyhyellä matkalla kuudenneksikymmenenneksiensimmäiseksi. Vuonna 2007 hän voitti Venäjän-mestaruudet 3&nbsp;000 metrin esteissä sekä 5 000 metrin juoksussa. Osakan MM-kisoissa hän voitti esteiden MM-kultaa ajalla 9.06,57. 

Pekingin olympialaisissa 2008 Volkova sijoittui alun perin kolmanneksi, mutta hän menetti mitalinsa vuonna 2016 kun hänen Pekingissä antamansa dopingnäyte osoittautui uusintatutkimuksessa positiiviseksi. Hän sai tapauksesta kahden vuoden kilpailukiellon ajalle 15.12.2016–14.12.2018.

## Henkilökohtaiset ennätykset
:Lähde: IAAF
* 1 500 metrin juoksu: 4.09,03 (2005)
* Mailin juoksu: 4.29,60 (2005)
* 2&nbsp;000 metrin juoksu: 5.41,61 (2007)
* 3 000 metrin juoksu: 8.54,64 (2005)
* 5 000 metrin juoksu: 15.00,02 (2007)
* 3&nbsp;000 metrin estejuoksu: 9.06,57 (2007)

## Lähteet
Ryta Turava

**Marharyta (Ryta) Mikalajeuna Turava** (, , s. 28. joulukuuta 1980 Vitsebsk, Neuvostoliitto) on valkovenäläinen kilpakävelijä.

Turava sijoittui vuoden 1998 Annecyn nuorten MM-kisoissa 5&nbsp;000 metrin ratakävelyssä kuudenneksi ajalla 22.06,06 ja vuoden 1999 Riian nuorten EM-kisoissa kolmanneksi ajalla 21.48,11. Hänen ensimmäiset arvokisansa olivat vuoden 2004 Ateenan kesäolympialaiset, joissa hän sijoittui 20 kilometrin kävelyssä neljänneksi ajalla 1.29.39. Seuraavana vuonna hän voitti Helsingin MM-kisoissa hopeaa ajalla 1.27.05. Vuonna 2006 Turava voitti kävelyn maailmancupin ajalla 1.26.27 ja kultaa Göteborgin EM-kisoissa ajalla 1.27.08.

Hänen siskonsa Alesja on tunnettu kestävyysjuoksija.

## Ennätykset
* 5&nbsp;000 metrin kävely: 21.32,14 (1998)
* 10&nbsp;000 metrin kävely: 46.01,2 (1999)
* 10 kilometrin kävely: 42.27 (2005)
* 20 kilometrin kävely: 1.26.11 (2006)

## Lähteet
*
Gregg Valentino

**Gregg Valentino** (s. 5. elokuuta 1960, New York) on yhdysvaltalainen kehonrakentaja. Hänet tunnetaan maailman suurimmista hauiksistaan, jotka hän on kasvattanut käyttämällä treenaamisen tehostamiseksi muun muassa anabolisia steroideja sekä syntholia .

Valentino sai laajan mustelman oikeaan hauikseen, ja hän yritti itse parantaa mustelmaa poistamalla verta. Sen sijaan hän sai vakavan infektion, todennäköisesti puutteellisen ruiskuhygienian takia. Hän hakeutui lopuksi sairaalahoitoon, ja hauiksesta poistettiin suuri osa käden säilyttämiseksi.

Valentino on itse tunnustanut myyneensä steroideja ja myöhemmin muitakin laittomia aineita, ja hän istui siitä vuoden vankilassa.

Eräiden asiantuntijoiden mukaan Valentino ei ainoastaan käyttänyt lihaksien kasvatuksessa anabolisia steroideja, vaan hänen väitetään myös väärinkäyttäneen syntholia (hän myy ainetta internetsivuillaan). Valentino on itse kiistänyt tämän.

## Lähteet

## Aiheesta muualla
*GreggValentino.net
*
Kauklahden Pyrintö

**Kauklahden Pyrintö** eli **KaPy** on Kauklahden kaupunginosasta kotoisin oleva Espoon vanhin urheiluseura, joka nykyisin on keskittynyt juniorijalkapalloilun edistämiseen alueella. Seura on perustettu vuonna 1914 ja sen historiaan kuuluvat niin paikallinen lasitehdas, yleisurheilu kuin voimailulajit. Seura on erittäin aktiivinen pienseura.

## Historia
Seuran alkuperäinen nimi oli ”Köklaksin Työväenyhdistys Rannikon voimistelu- ja urheiluseura Pyrintö”, paikkakunnan vielä silloisen ruotsinkielisen nimen mukaisesti. Suomen Voimistelu- ja Urheiluliiton jäseneksi seura liittyi elokuun 14. päivänä 1914 Helsingin piirin kautta. Seuran toiminta jatkui vilkkaana vuosikymmenen loppuun saakka, kunnes sisällissota keskeytti toiminnan useammaksi vuodeksi. Toiminta virittäytyi uudelleen käyntiin vuonna 1924.

30-luvulla tuli seuran toimintaan uusina lajeina nyrkkeily ja pesäpallo. Seuran juoksijat menestyivät hyvin piirin murtomaajuoksukilpailussa. He toivat sieltä useita piirin mestaruuksia. Voitokkaimpia henkilöitä olivat Matti ja Viljo Mentonen, Otto Lappalainen ja Eino Jokirinne.

Sota keskeytti seuran toiminnan 1939. Uusin voimin aloittamista yritettiin vuonna 1941 mutta jatkosodan vuoksi toiminta katkesi jälleen muutamaksi vuodeksi. Toiminta aloitettiin jälleen vuonna 1945 pesäpalloilun, yleisurheilun ja hiihdon parissa. 

Lasitehtaan toiminnan loputtua vuonna 1952 menetettiin mainiot toiminta- ja harjoitustilat. Toiminta siirtyi takaisin Rannikon tiloihin. Lisäksi suurin osa seuran parhaista toimihenkilöistä muutti pois paikkakunnalta. Kauklahden uusi kansakoulu valmistui vuonna 1958. Sieltä saatiin harjoitustiloja voimistelua ja lentopalloa varten.

Seuran painonnostajat saavuttivat piiriennätyksiä ja piirimestaruuksia kertyi vuonna 1957 kolmessa sarjassa ja 1958 kahdessa sarjassa. 

1960-luvun alkupuolella seurassa oli noin 230 jäsentä ja nuorten toiminta-aktiviteetti oli suuri. Jalkapalloilu otettiin nuorten ohjelmaan vuonna 1962. Seuran nuorten tyttöjen toiminta keskittyi voimisteluun, palloiluun ja ohjelmaharjoitteluun. 

1970-luvun alku oli toiminnan osalta vaimentaa mutta vilkastui muutaman vuoden hiljaiselon jälkeen. Siirryttäessä 1980-luvulle seuran toiminta painottui yhä enemmän yksilölajeista joukkuelajeihin. Toiminta keskittyi lento- ja jalkapalloon sekä myös jääkiekkoon, joka tuli mukaan seuran toimintaan vuosikymmenen alkupuolella.

Seuran toiminnan elvyttämiseksi alettiin kartoittamaan mahdollisuuksia junioritoiminnan kehittämiseen. Paikkakunnalla toimineen toisen urheiluseuran Espoon Ankkurien toiminnan sulautuessa seuran toimintaan oli tilaisuus lähteä viemään eteenpäin juniorijalkapalloilua Kauklahdessa. 

Vuonna 1994 Kauklahden Pyrintö sai ainoana espoolaisena seurana oman kentän Räävelintielle. Siitä alkoi seuran uusi aktiivisuuden uusi nousu kohti nykyistä toimintaa. Tällä hetkellä seurassa on jo n. 400 lisensoitua juniorijalkapalloilijaa ja kokonaisjäsenmäärä on huomattavasti isompi.

## Lähteet

## Aiheesta muualla
*Kauklahden Pyrintö (kaukalahdenpyrinto.fi)
Sykes–Picot-sopimus

**Sykes–Picot-sopimus** oli Britannian ja Ranskan vuonna 1916 solmima salainen etupiirisopimus. Ensimmäisen maailmansodan aikana solmitussa sopimuksessa sovittiin Britanniaa ja Ranskaan vastaan taistelevalta Osmanien valtakunnalta vallattavien alueiden jakamisesta etupiireihin.

## Tausta
Britannian edustaja Egyptissä Henry McMahon ja Mekan emiiri Husain ibn Ali olivat käyneet kirjeitse salaisia neuvotteluja arabien ja brittien yhteistyöstä sodan aikana, eikä Britannia halunnut antaa ranskalaisille sellaista vaikutelmaa, että se yrittää salaa Ranskalta luoda itselleen uutta etupiiriä Lähi-itään. Se olisi voinut vaarantaa sotilaallisen yhteistyön Ranskan kanssa keskusvaltoja vastaan käydyssä sodassa, minkä vuoksi ulkoministeri Edward Grey ehdotti Ranskalle neuvottelijan lähettämistä Lontooseen. Alustavat keskustelut Britannian ja Ranskan edustajien välillä käytiin 23. marraskuuta ja 21. joulukuuta 1915.

## Sopimus
Sopimuksen mukaan Libanon ja Syyria annetaan Ranskan etupiiriksi ja Irak ja Palestiina (=nykyinen Israel, Palestiina ja Jordania) Britannialle. Nämä etupiirit toteutettiin Britannian ja Ranskan edustamien ympärysvaltojen voitettua sodan. San Remon kongressi vuonna 1920 vahvisti asian, ja Kansainliitto hyväksyi ratkaisun vuonna 1922. Sopimuksen neuvottelivat ja allekirjoittivat ranskalainen diplomaatti François Georges-Picot ja brittiläinen Mark Sykes keväällä 1916, ja se hyväksyttiin Ranskan Lontoon-suurlähettilään Paul Cambonin ja Yhdistyneen kuningaskunnan ulkoministerin Edward Greyn käymällä kirjeenvaihdolla toukokuussa 1916. Sopimuksesta tuli virallinen sen jälkeen, kun kolme ympärysvaltaa Britannia, Ranska ja Venäjä olivat vaihtaneet keskenään nootteja asiasta. Italia hyväksyi sopimuksen seuraavana vuonna. Sykes–Picot-sopimus tarkoittaa monelle arabille samaa kuin salainen diplomatia ja kolonialismin motivoima kova reaalipolitiikka.

Sopimus luovutettiin myös ympärysvaltoihin kuuluvalle Venäjän keisarikunnalle. Lokakuun vallankumouksen seurauksena Venäjällä valtaan nousseet bolševikit julkaisivat salaiseksi tarkoitetun sopimuksen vuonna 1917. Britanniassa 7. joulukuuta 1916 pääministerinä aloittanut Lloyd George kritisoi voimakkaasti sopimusta. Hän piti sitä törkeänä.

## Lähteet

* 

### Lähteet

## Aiheesta muualla
Per Albin Hansson

**Per Albin Hansson** (28. lokakuuta 1885 Malmö – 6. lokakuuta 1946 Tukholma) oli ruotsalainen sosiaalidemokraattinen poliitikko, joka pääministerinä johti maansa toipumista 1930-luvun alun lamasta, aloitti hyvinvointiyhteiskunnan keskeisen lainsäädännön valmistelut ja oli mukana pitämässä Ruotsia toisen maailmansodan ulkopuolella.

Hansson toimi Ruotsin sosiaalidemokraattisen puolueen johtajana 1930- ja 1940-luvuilla. Hansson toimi Ruotsin pääministerinä neljän hallituksen aikana vuosina 1932–1936 ja 1936–1946. Ensimmäiset hallitukset olivat sosiaalidemokraattien ja talonpoikaispuolueen punamultahallituksia. Toisen maailmansodan aikana vuosina 1939–1945 Hansson oli kaikki pääpuolueet paitsi kommunistit sisältäneen koalitiohallituksen pääministeri. Sodan jälkeen 1945–1946 hallitus koostui pelkistä sosiaalidemokraateista.

Välttääkseen Saksan hyökkäyksen Hansson antoi Adolf Hitlerin vaatimuksesta Saksan sotavoimille sodan alussa Ruotsin rautateillä kauttakulkuluvan Suomeen ja miehitettyyn Norjaan. Sodan aikana hallitus edisti muun muassa teräksen ja kuulalaakereiden vientiä kolmanteen valtakuntaan. Yhdysvaltain ilmavoimien pommitettua Saksan Schweinfurtin kuulalaakeritehtaat Ruotsin kuulalaakerivienti kolminkertaistui, ja asia nousi länsiliittoutuneiden kritiikin kohteeksi. Ruotsi sai tuotteistaan erinomaisen hinnan. Tästä yhteistoiminnasta tuli pysyvä tahra Hanssonin maineeseen. Toinen tahra syntyi kesällä 1945 2500 balttipakolaisen luovuttamisesta Neuvostoliittoon.

Poliittisesti Hansson suosi ja työskenteli kehittääkseen hyvinvointivaltiota, jota hän kutsui kansankodiksi  kuuluisassa puheessaan 1928:

:*"Hyvässä kodissa ei ole etuoikeutettuja eikä syrjäytettyjä perheenjäseniä, ei lellikkejä eikä kaltoinkohdeltujakaan. Siellä kukaan ei katso toiseen ylhäältä alaspäin, siellä kukaan ei yritä tavoitella itselleen etua toisten kustannuksella, vahva ei polje jalkoihinsa eikä ryöstä heikkoa. Hyvässä kodissa vallitsevat tasa-arvoisuus, toisista huolehtiminen, yhteistyö, avuliaisuus."*

Hanssonin yhteistyösuhde kuningas Kustaa V:n kanssa läheni henkilökohtaiseksi ystävyydeksi. 

Hansson kuoli sydänkohtaukseen raitiovaunupysäkillä 6. lokakuuta 1946. Hänet on haudattu Norra begravningsplatsenille Tukholmaan.

## Lähteet

## Kirjallisuutta
* Anders Isaksson, Per Albin. Del 1: Vägen till folkhemmet, (1985) 
* Anders Isaksson, Per Albin. Del 2: Revolutionären, (1990) 
* Anders Isaksson, Per Albin. Del 3: Partiledaren, (1995) 
* Anders Isaksson, Per Albin. Del 4: Landsfadern, (2000) 

## Aiheesta muualla